《次韵赵景文见寄》
宋代·陈著

十载扃门白发翁，一丝飞毒忽缠胸。
浮云随讋惊雷散，跃铁终逃劫火鎔。
尚有先庐供手实，幸叨儒籍免身傭。
关津本不征风月，来往何妨信一筇。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。